
		
			
				1.
				Mama, per què no 
 plou cap amunt?
			

			
				
					«En cada nen, totes les coses del món es tornen a fer i l’Univers es posa un altre cop a prova.»

				

				G. K. CHESTERTON

			

			Hem vist que el motor de la motivació del nen és l’admiració. Però, per què els nens s’admiren davant la realitat? Què és el que fa que se sorprenguin davant les coses que els envolten? Intentem desgranar el mecanisme de l’admiració amb exemples pràctics.

			A Alícia al país de les meravelles, just abans de trobar el coratge per poder aconseguir l’impossible –vèncer el drac–, l’Alícia deia al Barreter Boig: «De vegades, aconsegueixo pensar fins a sis coses impossibles abans d’esmorzar.» El país de les meravelles és el país de les coses impossibles: un gat que parla, un pastís que et fa créixer, un conill que es preocupa per l’hora…, una mostra infinita d’impossibilitats. Per descomptat, un país vist des dels ulls d’un nen.

			La capacitat que tenen els nens per pensar en coses impossibles és meravellosa. «Mama, per què no plou cap amunt?» «Per què les abelles no fan crema de llet i xarop d’auró?» «Per què les formigues no tenen mai mandra?»

			Aquestes preguntes ens incomoden per diverses raons. No podem perdre el temps amb bajanades. No són preguntes útils. Quina importància té d’on vingui la crema de llet, el xarop d’auró, i qui ho fa o com ho fa? Ens posem nerviosos perquè el nostre fill està perdent el temps en comptes de fer coses que són realment importants, com ara aprendre xinès o interessar-se per l’astronomia. A més a més, pensem que els nens demanen una explicació de coses que no en tenen, o encara pitjor, que volen canviar l’ordre establert de les coses. Fins i tot pot ser motiu de preocupació. Deu ser normal, el meu fill? Com pot ser que tingui aquestes idees? Qui l’hi deu haver ficat al cap? Que potser té massa temps lliure?

			Quan els nostres fills de dos, tres o quatre anys ens bombardegen amb preguntes que ens semblen il·lògiques, no demanen ni reclamen una resposta. No volen canviar l’ordre establert de les coses. És una manera d’admirar-se davant d’una realitat que és però… que senzillament podria no haver estat. Plató deia que l’admiració és el principi de la filosofia. De manera que quan aquestes preguntes impossibles sorgeixen als caparrons dels nostres fills és que estan filosofant! Els nens filosofen, s’admiren davant de qualsevol realitat, pel sol fet que «és», i se sorprenen davant de cadascuna de les modalitats del «ser» o de les lleis naturals del nostre món. Quan neix un nadó, veu la seva mare, després el seu pare, més endavant descobreix el germà, una nena, l’àvia, una pedra, la lluna, una ombra, la gravetat, la llum, un somni… Com deia Chesterton, «en cada un d’aquests caps meravellosos s’estrena l’Univers, com en el setè dia de la Creació».

			L’admiració és el desig pel coneixement. Veure les coses amb ulls nous permet que ens quedem meravellats davant la seva existència, desitjant conèixer-les per primer cop o una altra vegada. Els nens petits s’admiren perquè no donen el món per suposat, sinó que el veuen com si fos un regal. Aquest pensament metafísic és propi de la persona que constata que les coses són, però podrien no haver estat. Som –el món és– contingents. Si deixem d’existir el món continua… Tanmateix, participem d’alguna cosa més gran i el mecanisme natural de l’admiració és precisament el que ens permet transcendir de la quotidianitat i arribar-hi. I, conseqüentment, ens porta a una actitud de profunda humilitat i agraïment.

			L’admiració és un mecanisme innat en el nen. Neix amb ell. Ara bé, perquè l’admiració pugui funcionar bé, el nen s’ha de trobar en un entorn que el respecti. I això, com es fa? És el que explicarem a les pàgines d’aquest llibre.

			Abans de continuar, però, farem un incís. Què diuen la pedagogia i la neurociència sobre l’admiració? Mai no s’hi han pronunciat, perquè l’admiració, la capacitat per sorprendre’s, és una realitat intangible que la ciència no pot identificar ni mesurar. I de l’origen del procés cognitiu, què en diu la ciència? És cert que neix del desig de conèixer? O el procés d’aprenentatge és completament dependent de l’entorn? L’aprenentatge s’inicia des de dins o des de fora de la persona?

		
	
		
			
				2.
				L’aprenentatge s’inicia… 
des de fora o des de dins?
			

			
				
					«En el món hi ha tres tipus de persones: els inamovibles, els movibles i els que es mouen.»

				

				BENJAMIN FRANKLIN

			

			
				
					«Per expandir les nostres perspectives sobre temes amb els quals no estem directament implicats, podem llegir autors les opinions dels quals són oposades a les nostres, però si es tracta dels nostres fills, ens agrada consultar autors amb unes perspectives que són més properes a les nostres. Per tal de ser pares acceptables.»

				

				BRUNO BETTELHEIM, 
 autor i psicòleg infantil

			

			Com es desenvolupa el nen? Té en ell mateix el que li fa falta per desenvolupar-se en un entorn normal, o bé necessita la intervenció d’estímuls externs? El nen aprèn des de dins, o bé s’inicia l’aprenentatge des de fora? On s’origina el procés? En el nen? O en la font d’estimulació?

			En el darrer segle, milers de pedagogs, psicòlegs i neurocientífics s’han dedicat a respondre a aquesta pregunta. A la primera meitat del segle passat, Montessori va causar una revolució en el món pedagògic en parlar dels períodes sensibles del nen en els primers anys de vida, especificant que l’educació consistia en un desenvolupament que tenia el nen com a protagonista. Ella afirmava que el procés s’iniciava dins del nen i que l’entorn i el mestre eren mers facilitadors.

			
				La causa transformadora i la guia de la transformació és una: «el nen». La nostra comesa és portar al centre la seva personalitat, deixar-la «obrar», permetre-li i facilitar-li una expansió lliure i harmoniosa segons la llei de la seva pròpia vida.3

			

			Aquest enfocament inicialment va causar un daltabaix als Estats Units, perquè topava contra el rígid –i de vegades utilitarista i conductista– enfocament del sistema educatiu nord-americà d’aleshores. En aquella època, el credo de l’educació nord-americana afirmava el següent:

			
				L’educació és la regulació d’un procés de participació en la consciència social, i l’ajust de l’activitat individual basat en aquesta consciència social és l’únic mètode per a la consciència social.4

			

			No ens ha d’estranyar que caigués com una bomba als Estats Units. L’any 1914, un pedagog amb molta influència, Heard, va publicar un document5 que denunciava Montessori per presentar l’educació com un procés de desenvolupament, d’eclosió, del potencial del nen. Entre moltes altres crítiques, Heard no estava d’acord amb la idea que la llibertat fos una condició necessària per al desenvolupament del nen.

			Ara sabem que Montessori tenia raó, però per als pedagogs nord-americans de l’època el que ella deia era una idea revolucionària. Heard va afirmar que el joc lliure que proposava Montessori no permetia «assegurar l’adquisició del coneixement i de les habilitats» en funció de les fites que, per consens, es consideraven necessàries per a un nen que entra a primària.6 És interessant perquè des del punt de vista mecanicista (des de fora) el punt de partida sempre són les fites. Primer s’estableixen unes fites –en funció d’allò que la societat considera útil,7 o bé en funció d’allò que fa o sap un nen normalment– i després es posen en marxa els mètodes perquè cada nen assoleixi aquestes fites. Les fites són necessàries perquè es compleixi el calendari, ja que, segons el punt de vista mecanicista, tot es pot programar.

			A partir de la dècada de 1940, una sèrie de psicòlegs8 van marcar el curs de la neuropsicologia i de la psicologia del desenvolupament humà amb un conjunt d’experiments fets amb rates. Un d’ells va concloure que les rates que s’ensinistraven com a animals de companyia aconseguien uns resultats més bons a l’hora de resoldre problemes que les rates que estaven dins de gàbies. Un altre experiment va comparar un grup de rates que vivien en gàbies amb altres que estaven envoltades de joguines, túnels, escales, rodes, etc., i va constatar que hi havia un augment en el volum del còrtex cerebral de les rates que es trobaven en un entorn enriquit. Aquests experiments i d’altres que es van fer després amb éssers humans van donar lloc a la teoria de la plasticitat del cervell, i, gràcies a ella, va desaparèixer la creença popular segons la qual el cervell era un òrgan amb una estructura fixa en el moment del naixement. La plasticitat del cervell va confirmar la importància que Montessori donava a les experiències sensorials en l’època sensible dels zero als tres anys.

			Aquests descobriments es van acompanyar de nombrosos estudis realitzats en orfenats, en els quals no hi havia estimulació o ben poca, i s’hi havien detectat diversos trastorns psicològics i d’aprenentatge, com el TDAH, per exemple.

			Les alarmes van començar a sonar i es van iniciar als Estats Units programes d’intervenció primerenca per a nens en les situacions de risc següents: 1) nens pertanyents a un col·lectiu socioeconòmic baix; 2) nens amb trastorns que comportaven un retard en el desenvolupament, i 3) nens en situació de risc com a conseqüència d’un part prematur.

			L’any 1964, naixia als Estats Units el programa Head Start (que vol dir «Inici amb avantatge») per atendre els nens que pertanyien al col·lectiu de risc a través d’una intervenció durant els seus primers cinc anys de vida. Els milers de milions de dòlars que es van invertir en aquest programa van donar lloc a nombrosos estudis per establir l’èxit de la intervenció com abans millor en nens que es trobaven en situacions de risc. Alguns van concloure que no hi havia beneficis, mentre que d’altres van afirmar que s’havien detectat millores, però no per a totes les edats, no sempre sostenibles i no en tots els àmbits.9 Cap estudi va ser contundent.

			Aquests programes dissenyats només per a nens en situació de risc, anomenats early intervention (que vol dir «intervenció a temps»), es van traslladar a nens sans i normals en alguns països, especialment en els països llatins, amb la denominació de programes d’estimulació primerenca (dubtosa traducció d’early intervention). Per a aquest tipus d’estimulació, tal com es du a terme normalment, el punt de partida són les fites. Totes les àrees del nen han de ser estimulades de manera adequada perquè es puguin desenvolupar d’acord amb la seva edat. Si el nen no compleix amb les fites marcades prèviament en alguna àrea, s’efectua una acció correctiva que sol consistir en uns exercicis que tenen com a objectiu normalitzar l’àrea en la qual s’ha detectat l’endarreriment del nen. Segons aquest mètode, el nen és un ens mogut des de fora –el procés d’aprenentatge s’inicia des de fora de la persona–. La premissa d’aquest mètode és que com abans i més, millor, de manera que s’aconsella als pares estimular el nen tot el que puguin.

			Fins a dia d’avui no es coneixen estudis que justifiquin l’èxit de l’estimulació primerenca amb nens sans i normals.10 És més, hi ha estudis que confirmen que la clau a l’hora de tenir una preparació millor per al procés cognitiu i un bon desenvolupament de la personalitat rau en la qualitat de la relació que el nen té amb el seu cuidador principal durant els primers anys de vida. Quinze anys d’investigació sobre la importància del vincle d’afecció entre el nen i el seu cuidador principal ho confirmen.11 Arrencar un nen normal i sa d’un entorn familiar amb l’excusa d’aconseguir uns resultats més bons és un error greu. «Com abans i més, millor» és un mite que la ciència ha denunciat més d’un cop.

			L’any 2007, el Consell d’Investigació Econòmic i Social d’Anglaterra va publicar un document en el qual van participar disset experts de diverses universitats europees interessats pel diàleg entre la neurociència i l’educació. S’hi afirma el següent:

			
				En contra de la creença popular, no hi ha evidències neurocientífiques que justifiquin començar l’educació formal com més aviat millor.12

			

			El document explica, entre altres coses, que la plasticitat del cervell és un fenomen que dura tota la vida, no només durant els primers anys. A més, els experiments amb rates no demostren que l’enriquiment de l’entorn tingui efectes en el desenvolupament del cervell, més aviat apunten que l’absència total d’estímuls perjudica l’aprenentatge. L’entorn natural de les rates és molt més ric que unes gàbies amb rodes i túnels. L’entorn natural dels nens no és un entorn amb absència total d’estímuls. En definitiva, hi ha evidències que confirmen que l’absència d’estímuls pot perjudicar el nen, però, contràriament, no hi ha evidències que demostrin que l’enriquiment d’un entorn normal amb més estímuls pugui millorar-ne el desenvolupament. És més, com veurem a continuació, comença a haver-hi algunes evidències que una sobreestimulació pot crear problemes.

			En el mateix document s’adverteix sobre els programes comercials, com, per exemple, Brain Gym®, fonamentats en la falsa creença que es pot influir en els mecanismes neurològics, com ara la lectura, a través d’exercicis físics específics com el gateig i la braquiació, que pretenen equilibrar els hemisferis cerebrals. Fins ara no s’ha pogut establir científicament que aquests programes o altres de similars donin resultats.13 Una cosa semblant passa amb els milers de jocs, DVD, CD i videojocs que pretenen millorar la intel·ligència dels nostres fills i que alimenten la creença popular sobre això.14 Segons una enquesta realitzada als Estats Units, el 62 % dels pares creu que els jocs educatius, com ara els llibres que parlen, són molt importants per al desenvolupament intel·lectual dels nens, el 49 % diu el mateix dels DVD educatius, i el 43 %, dels videojocs.15 La indústria de l’entreteniment infantil nord-americana té mitjans poderosos per convèncer els pares dels beneficis dels seus productes. Per exemple, només les vendes de DVD per a nens en edat preescolar es van enfilar fins als 500 milions de dòlars l’any 2004, ni més ni més menys que el 30 % de la quota de mercat de la indústria.16 D’altra banda, diversos estudis demostren que no hi ha cap relació entre el consum d’aquests productes i l’aprenentatge de llenguatge o d’altres idiomes.17 Alguns fins i tot van arribar a establir una relació entre el consum de DVD amb pretensions educatives i una disminució en el vocabulari dels bebès i en el seu desenvolupament cognitiu.18 De fet, l’Acadèmica Americana de Pediatria recomana evitar que els nens vegin pantalles fins als dos anys per considerar que els estudis apunten que es produeixen més efectes negatius que positius. A més, assenyala que els estudis recents no han trobat proves que hi hagi beneficis des del punt de vista educatiu en els nens de menys de dos anys; en canvi, hi ha estudis que adverteixen del perill potencial de les pantalles sobre la salut i el desenvolupament dels nens que pertanyen a aquest grup d’edat.19

			L’any 1999, Dan Siegel, expert mundial en neurociència de la Universitat de Califòrnia, a Los Angeles, ens en dóna la clau. Afirma el següent:

			
				No hi ha cap necessitat de bombardejar bebès o nens petits (ni ningú) amb una estimulació sensorial excessiva, amb l’esperança de «construir cervells més bons». Es tracta d’una mala interpretació de la literatura sobre la neurobiologia –que, d’alguna manera, «més és millor»–. Senzillament, no és així. Els pares i els altres cuidadors poden relaxar-se i deixar de preocupar-se per proporcionar una gran quantitat de bombardeig sensorial als seus fills. La sobreproducció de connexions sinàptiques durant els primers anys de vida és suficient per ella mateixa perquè el cervell es pugui desenvolupar d’una manera adequada dins d’un entorn mitjà que proporciona la quantitat mínima d’estimulació sensorial […].

			

			I afegeix:

			
				Més important que un excés d’estimulació sensorial durant els primers anys de desenvolupament són els patrons d’interacció entre el nen i el cuidador. La investigació sobre l’afecció suggereix que la interacció interpersonal col·laborativa, no l’estimulació sensorial excessiva, seria la clau d’un desenvolupament saludable.20

			

			Aleshores constatem que el procés s’inicia des de dins del nen i es realitza a través de l’experiència amb les coses que l’envolten, sobretot a través de les relacions humanes, afirma Siegel. Segons aquest autor, hi ha un mecanisme en el nen que en permet el desenvolupament cerebral. Diu també que darrere el procés de desenvolupament de la formació del cervell actua un principi no material tan real com el pulmó o el cor, però que no es pot veure amb els aparells tecnològics moderns perquè es tracta d’una realitat intangible que alguns anomenen esperit, d’altres, energia, d’altres, intel·lecte, i encara d’altres, ànima. No és casualitat que els líders espirituals del món mostressin interès pels descobriments de Siegel. L’any 1999, Joan Pau II el va convidar a fer una conferència al Vaticà titulada: «Cap a una biologia de la compassió».21 L’any 2009, Siegel compartia panel en una conferència titulada «Bases científiques de la compassió» amb el dalai-lama.

			Tant se val quines siguin les nostres creences, la gran majoria dels pares, científics i educadors compartim el punt de vista segons el qual el motor de l’ésser humà és quelcom intangible. Plató ja deia que el principi de la filosofia era l’admiració, la sorpresa, la primera manifestació d’aquell intangible que mou l’ésser humà, «el desig de coneixement», en deia Tomàs d’Aquino. Chesterton parlava de l’admiració com un motor, no com la conseqüència d’un estímul extern: «Aquesta facultat fonamental d’admiració no és, tanmateix, un hàbit fantàstic creat pels contes de fades, sinó que, al contrari, d’ella parteix la flama que il·lumina els contes de fades.»22 És cert que aquell intangible a què es refereix Siegel no es pot mesurar amb instruments tecnològics moderns, però potser ara la neurociència ha confirmat Plató, Tomàs d’Aquino i Chesterton d’alguna manera, en veure que l’organització neurològica en ella mateixa no pot explicar-ho tot. Si és així –i nosaltres pensem que sí que ho és–, ens adonem de com de revolucionari és aquest descobriment. Constatem fins a quin punt l’admiració té un paper clau en el desenvolupament del nen i com pot perjudicar-lo si la perd a la seva infància. Si és veritat que el nen no necessita res més que una «estimulació mínima… en un entorn normal», com afirma Siegel, aleshores ens podem fer la pregunta següent: què passa si s’estimula des de fora un nen de manera sostinguda?

		
	
		
			
				3.
				Les conseqüències 
 de la sobreestimulació
			

			
				
					«Estem fent transitar els nostres nens per l’educació, anestesiant-los. I crec que hauríem de fer exactament l’oposat. No hem de tancar-los, hem de despertar-los allò que porten dins seu.»

				

				SIR KEN ROBINSON, autor d’El elemento

			

			
				
					«El que la informació consumeix és força obvi. Consumeix atenció de qui la rep. Conseqüentment, una gran quantitat d’informació crea un empobriment de l’atenció.»

				

				HERBERT SIMON, 
premi Nobel (la citació és de l’any 1970, abans de la introducció d’internet)

			

			Si l’aprenentatge del nen s’inicia des de dins, quines són llavors les conseqüències d’actuar com si el motor estigués a fora, estimulant el nen al màxim possible? Què passa si li donem una estimulació sostinguda que no necessita?

			No solament està demostrat que el bombardeig extern d’estímuls no fa nens més llestos,23 sinó que, en els darrers anys, han començat a sorgir estudis que relacionen la sobreestimulació amb problemes d’aprenentatge. El 2011, un dels experts mundials en la relació que s’estableix entre continguts televisius i desenvolupament infantil, Dimitri Christakis, director del Centre per a la Salut, el Comportament i el Desenvolupament Infantil nord-americà, comentava a la prestigiosa revista Pediatrics24 un estudi que relacionava la visió del programa del Bob Esponja amb problemes d’aprenentatge i d’autocontrol.

			Van dividir una classe de nens de quatre anys en tres grups. El primer grup fou exposat a 9 minuts del frenètic programa del Bob Esponja; el segon

			
			
			
				
			

			
			
			
			
			
					La sobreestimulació substitueix el motor del nen i anul·la el seu sentit d’admiració, de creativitat, d’imaginació.

					Després d’una fugaç sensació d’eufòria, el nen s’hi acomoda, es torna passiu, no pren iniciatives, s’avorreix i deixa que la mandra mental l’envaeixi. S’il·lusiona cada vegada menys i mostra apatia, però és una apatia inquieta, perquè el nen està acostumat –o més ben dit, és addicte– al soroll de fons de la sobreestimulació i en vol més. La sobreestimulació predisposa el nen a viure amb nivells d’estímuls cada vegada més alts.

					El nen es torna hiperactiu, nerviós, no està a gust amb ell mateix i vol cridar l’atenció dels adults violant les normes. Necessita buscar coses per entretenir-se o sensacions noves cada cop més intenses per alleujar la seva addicció a la sobreestimulació. Quan les troba es tranquil·litza, talment com si fos un fumador ansiós que es retroba amb la cigarreta. Aquesta és la raó per la qual un nounat sobreestimulat només s’adorm fent un passeig amb cotxet o quan se’l bressola sota la campana extractora de la cuina.

					El soroll de fons de la sobreestimulació al qual està acostumat augmenta i es torna a iniciar el cercle viciós amb més força… La indústria de la telecomunicació i els mitjans de comunicació li proporcionen l’estimulació que necessita, amb continguts cada vegada més agressius, espantosos i ràpids. Des de les imatges de linxaments i de guerres a les notícies, fins a les històries violentes i de fets horrorosos plenes de sang i de vampirs als llibres i a les pantalles de tota mena.

					El nen sobreestimulat es converteix llavors en un adolescent que ho ha vist tot i ho ha tingut tot. Està passat de rosca, saturat, té el desig bloquejat… Alguns d’aquests nois i noies demanaran als seus pares i mestres, com l’Elisa, que els ajudin a desitjar… Altres buscaran el seu «entreteniment» en diversos tipus d’activitats: actes de vandalisme, violència escolar, festes al carrer amb molta beguda, drogues, etc., i utilitzaran les persones que involucren en aquestes activitats com un mitjà per «divertir-se».

			Agraïments

			
				
					«Interroga la bellesa de la terra, interroga la bellesa del mar, interroga la bellesa de l’aire que es dilata i es difon, interroga la bellesa del cel…, interroga totes les realitats. Totes et responen: Mira’ns, som boniques. La seva bellesa és una professió. Aquestes belleses subjectes a canvi, qui les ha fetes, sinó la Summa Bellesa (“Pulcher”), no subjecta a canvi?»

